**Direcţia Transport Aerian**

***Nr. \_\_\_\_\_\_\_\_***

***Data:* 25.09.2023**

REFERAT DE APROBARE

În conformitate cu prevederile *Ordinului ministrului transporturilor nr. 1547/2013 privind delegarea de competenţă şi desemnarea Regiei Autonome "Autoritatea Aeronautică Civilă Română" ca organism tehnic specializat pentru exercitarea unor atribuţii ce revin autorităţii competente în domeniul securităţii aviaţiei civile, la nivel naţional, precum şi pentru stabilirea unor măsuri necesare realizării acestei delegări de competenţe*, Autoritatea Aeronautică Civilă Română (AACR) răspunde de coordonarea şi monitorizarea punerii în aplicare a Programului Naţional de Securitate a Aviaţiei Civile. Atribuţiile în domeniul securităţii aviației civile sunt exercitate de AACR prin Direcţia Securitate Aeronautică.

Prevederile Programului Național de Securitate Aeronautică (PNSA), aprobat prin *Hotărârea Guvernului nr. 1193/2012*, prevăd posibilitatea corelăriimăsurilor de securitate mai stricte/suplimentare standardelor de bază comune (menţionate la art. 4 din *Regulamentul (CE) nr. 300/2008 al Parlamentului European şi al Consiliului)*, cu nivelul de risc din aviaţia civilă, astfel încât să se poată asigura, la un nivel rezonabil, protecția aeronavelor, pasagerilor și a tuturor facilităților de aviație civilă.

Astfel, la propunerea AACR, în baza prevederilor art. 3 alin. (2) lit. b), coroborate cu prevederile art. 1 alin. (3) din *Ordinul ministrului transporturilor nr. 1547/2013*, au fost introduse în anul 2018 măsuri suplimentare de securitate pentru zborurile charter directe spre România, cu originea pe unele aeroporturi din state terţe, aprobate prin Ordinul ministrului transporturilor nr. 1780/2018.

Conform adreselor sale nr. 17133 din 19.05.2023 şi nr.29548 din 14.09.2023, AACR a propus actualizarea prevederilor OMT nr. 1780/2018 în raport cu solicitările transportatorilor aerieni români, cu actualizarea măsurilor de securitate suplimentare ca urmare a informațiilor primite de la instituțiile prevăzute la punctele 1.7.2.4 și 1.7.2.5 din PNSA, precum și cu necesitatea asigurării implementării măsurilor suplimentare de securitate într-o măsură suficientă astfel încât să fie prevenită, în mod rezonabil, producerea unor acte de intervenție ilicită.

Măsurile de securitate propuse vor fi aplicabile, nediscriminatoriu, tuturor zborurilor directe spre România, cu originea pe anumite aeroporturi din Egipt, indiferent dacă sunt operate de transportatori aerieni români sau străini.

În cadrul şedinţei din data de 25.08.2023, Comitetul Național de Securitate a Aviației a recomandat promovarea pachetului de măsuri suplimentare de securitate, în forma propusă de către AACR.

Faţă de cele de mai sus, am elaborat prezentul proiect de *Ordin al ministrului transporturilor și infrastructurii privind modificarea și completarea Ordinului pentru aprobarea unor măsuri suplimentare de securitate pentru zborurile charter directe spre România, cu originea pe unele aeroporturi din state terțe* care, în forma prezentată, a fost avizat de compartimentele relevante din MTI și pe care îl supunem spre adoptare.

**Director**

**Mihail Ionescu**

Întocmit:

Răzvan IONESCU